ꞌLige Esusi abisibi ꞌwe eyénale,
ꞌlige alemi enegá etele bilé rió tabilé maꞌchílime,
alué rioka aba alieri ochérigame nile.
ꞌLige alué Esusi oyérame rukele:
―Mué benírame,
¿chonigá tabilé maꞌchílime ochérile ye rió?
¿Cha nokale alué boꞌné oꞌnola ꞌlige eyela,
alekeri gite alarigá ochérale?
O ¿alué boꞌné ꞌwe resí ꞌsika ilírome nile?
ꞌLige Esúsika nejele:
―Alué rioka tabilé siné resí ꞌsika oyame nile napurigá nayúmala,
nibilé alué oꞌnólatiri cha ꞌsika oyame nile nibilé eyélatiri.
Ye rioka tabilé maꞌchílime júkuru napurigá ralámuli etémala chiena aꞌwágame ko Onorúgame,
ꞌlige ꞌla bijchiá saꞌwame ko Onorúgame.
Neka ꞌyóma olágurú jipe.
Abirigá saꞌwámili júkuru ne napurigá nulá Onorúgame jipe taꞌchó sébachi resítiri raweli.
Pe ꞌwe sebámili júkuru chátiri raweli,
ꞌlige taꞌwesi ralámuli gainámala saꞌwá bilé nayume.
Ne bijí jena wijchimoba eyena ꞌwe guꞌíriga suwábaga ralámuli napurigá ꞌla machimela chiena aꞌwágame ka Onorúgame.
Napurigá bilé raꞌósali niraga ju ne napurigá alarigá ꞌla buyásiwa alé resítiri bowechi.
Pe nujubapi alué Esusi napuꞌlige raꞌichasa,
alé wijchí aꞌkichile ꞌlige peꞌtá weꞌé wejsole aꞌkiate,
ꞌlige alué rió tabilé maꞌchílime busílachi ujchele.
ꞌLige anele:
―Simigá bisigome alé ꞌmi waꞌlú baꞌwichí napu Siloé anilichi ju.
Siloeka pe,
«julárigame» aniame ju.
ꞌLiko Esúsite julásiga alué rió tabilé maꞌchílime,
ꞌliko simile ꞌlige bisigole,
ꞌma pagole boꞌné busila,
ꞌlige napuꞌlige ꞌma ku nawá ꞌma maꞌchílime nawale.
ꞌLiko alé aꞌbemi riógame napu ꞌyasi eteme nile alué rió tabilé maꞌchílime,
anile aꞌbopi:
―¿Tabilé ye rió ju alué napu iꞌkilí asagá enomí táame ke?
ꞌLige jaré anile:
―Alué rió júpeché.
ꞌLige jaré anile:
―A lalanti júkeꞌé kaka,
nobi tabiléchigo alué júkó.
ꞌLige alué rió boꞌné anile:
―Ne júpeché.
ꞌLiko rukéleru:
―¿Churigá ꞌla maꞌchili mué jípeko?
ꞌLige alué rioka regá nejele:
―Alué rió napu Esusi anilime ju peꞌtá weꞌé wejsó aꞌkiate ꞌlige ujché ne busílachi,
ꞌlige aníturu:
«Simigá ꞌmi waꞌlú baꞌwichí Siloé anilime ꞌlige bisigówaká.»
ꞌLige neka yati simíturu alé waꞌlú baꞌwichí bisigomia.
ꞌLige ꞌma bisigosa ne,
yati ꞌla gayénaturu ne maꞌchilia.
ꞌLiko rukéleru:
―¿Koche ajtiko alué rió?
ꞌLiko alué rió anele:
―Neka tabilé machí.
ꞌLiko chaꞌpigá oꞌtóleru alué rió napu tabilé maꞌchílime nílige alé ꞌmi napu mochile bariseo.
Aꞌlige rawé napuꞌlige Esusi ꞌyole alué tabilé maꞌchílime waꞌlú rawé nile sawalachi rawé napu jurío resíbume nile,
alueka tabilé nóchame nile ꞌlige tabilé ꞌyome nile aꞌlige rawé.
Aꞌlige alekeri alué ralámuli chaꞌpile alué rió napu tabilé maꞌchílime nílige ꞌlige oꞌtóleru ꞌmi alé napu mochile alué bariseo.
Alué bariséoka tabilé ganílile Esusi alieti ꞌyosa aꞌlige rawé waꞌlú rawé resíbulichi,
alekeri ꞌwe iwégame rukéleru alué ꞌyórigame rió churigá ꞌla maꞌchilia.
ꞌLige alué rioka regá nejele:
―Wejsogá ujché ne busílachi ꞌlige neka bisigóturu,
ꞌlige ꞌwe aꞌlá maꞌchili ne jipe.
ꞌLiko jaré bariseo anile:
―Alué rioka napu ye ꞌyole pecha Onorúgamete nulérigime júkó,
napugiti pecha nerame kame waꞌlú rawé.
Alekeri tabilé Onorúgame oyérame júkuru alué rió.
ꞌLige jaré anile:
―¿Churigá ꞌla gayénabeché aliena ꞌla saꞌwá napu ꞌwe resí ꞌsika ilírome ke?
Tabiléchigo ꞌla aꞌchigóriga ꞌnátiga aníleko alué bariséoka.
ꞌLiko uchéchigo siné rukéleru alué rió napu tabilé maꞌchílime nílige abé ꞌya:
―Mueka,
¿chonígó alué rió olagá napu ꞌyole mué?
ꞌLige alué rioka anile:
―Neka aníguru pe bilé rió ko napu ruwime ju napu ané Onorúgame.
ꞌLige alué jurío eꞌwélala tabilé bijchígale alué rió tabilé maꞌchílime níligo ꞌlige ꞌyólirigo Esúsite alué rió.
ꞌLiko alué rió oꞌnola ꞌlige eyela bayéleru.
ꞌLige rukéleru:
―¿ꞌEmi inolá ju ye rió napu tabilé maꞌchílime koriánié ꞌemi,
napu tabilé maꞌchílime ochérigame koriánié ꞌemi?
¿Churigá ꞌla maꞌchílibeché jipe?
ꞌLige eyela ꞌlige oꞌnola regá nejele:
―ꞌLa machiáguru ye rió ramué inolá ko ꞌlige aminami tabilé maꞌchílime ochérigo ꞌya.
Tabiléchigo machiágó churigá jipe ꞌla maꞌchilia,
ꞌlige aminami tabilé machiáguru chieri ꞌsíligo busila ꞌyoa.
Rukéwagó boꞌné,
ꞌma ꞌla ruméleké alué ꞌsíligo ꞌyoa,
ꞌma waꞌlú kame.
Alué eyela ꞌlige oꞌnola pe lanile majaga.
ꞌWéchigo ꞌla machíligame mabúwilikó neꞌóchiga alué juríote alé uꞌtá reꞌobachi napu «sinagoga» anilime ju napuyépiri ralámuli napu bijchigi Esusi Onorúgamete julárigame ko.
Alekeri aniá mochile:
«Alué boꞌné rukéwaguru,
ꞌmáchigo waꞌlú rió kame.»
ꞌLiko alué bariseo uchéchigo siné bayele alué rió napu tabilé maꞌchílime nílige ꞌya,
ꞌlige anele:
―ꞌLa maꞌchígime rupoa,
Onorúgame gastigárimala mué tabilé ꞌla ruisáká,
ramueka ꞌla machiáguru asíriga waꞌlú resítiri ꞌsíkame ko alué Esusi.
ꞌLiko alué rioka anile:
―Neka tabilé machí alarigá ko alué rió aliena resítiri ko.
Neka pe biꞌlepi tábiri machíguru,
ne tabilé maꞌchílime kéturu ꞌlige jípeko ꞌla maꞌchíliguru ne.
ꞌLige uchéchigo siné rukéleru alué rió:
―¿Churigá ꞌla saꞌwárukó mué alué riote?
ꞌLige alué rioka regá nejele:
―ꞌMa ruwí ne,
ꞌémika tabiléchigo bijchíginiligó.
¿Chonigá najkíché ꞌemi napurigá uchéchigo siné ruyewa?
¿ꞌÉmichigó alué oyérame gainánili?
ꞌLiko alué bariséoka asíriga ená anigá raꞌíchale alué rió olagá.
ꞌLige anele:
―Mueka alué rió oyérame júkuru,
ꞌlige ramueka Moisesi oyérame nírukuru.
Ramueka ꞌwe aꞌlá machiáguru Onorúgame Moisesi ꞌyuga raꞌíchiligo,
nobi alué uché bilé rioka tabilé machiaa.
Tabilé machiaa alemi bejtégame ko alué rió.
ꞌLiko alué rió regá nejele:
―¿ꞌLa choninti ꞌemi?
¿ꞌÉmika tacha eꞌwélala niru?
Ye rioka asíriga ꞌla nóchali nóchiga eyénaguru,
ꞌla saꞌwákuru neꞌchí.
ꞌLige ꞌémika tabilé machióríguru kochiena ajtígame ko.
¿ꞌÉmika tacha machíbeché ye?
ꞌWe aꞌlá machirúguru Onorúgameka tabilé gepume ko alué ralámuli napu ꞌwe resí nokigá eꞌyéname ju,
Onorúgameka pe alué napu tabilé resí nokigá eꞌyéname ju,
pe aluecho gepume ju,
pe aluecho napu ꞌla eꞌwame ju napu Onorúgame nulá.
Tajsiné akiame kéturu bilé rió Onorúgame aꞌwalila nígame ko napurigá bilé ralámuli saꞌwámala tabilé maꞌchílime ochérigame.
Alué rió tabilé nígame nísaká Onorúgame aꞌwalila ꞌliko pecha gainámalakó saꞌwá bilé rió tabilé maꞌchílime ochérigame.
ꞌLiko alué bariseo anele ꞌwe ayóniga:
―Mueka,
asíriga resítiri sulega ochérale,
alekeri tabilé maꞌchílime ochérale mué.
¿Churigá ꞌla benírumalawé mué ramué?
ꞌLiko ꞌma mabúliru alé napu eꞌwélala mochile.
ꞌLiko alué Esusi akele ꞌma mabúlirigo alé uꞌtá reꞌobachi alué rió napu tabilé maꞌchílime nílige,
ꞌlige Esusi simile ꞌyamia alué rió ꞌlige ꞌma rewisá alué rió,
anele:
―¿Mueka ꞌla bijchigi ꞌma nawáligo alué Onorúgamete julárigame ꞌpa rewagáchika napurigá rió niraga?
ꞌLige alué rioka anile:
―Mué Waꞌlula,
neꞌchí ruyéwagó chieri ka alué napurigá ne ꞌla nirámempá aminami ꞌla bijchígimempá ne alué rió raꞌichálila.
ꞌLige Esúsika nejele:
―ꞌMa etiá mué.
Alué napu mué ꞌyuga raꞌicha,
alué júkuru.
Ne júkuru.
ꞌLiko alué rioka chojkóbisiga ilíbale alé oꞌwemi niraga napu ilile Esusi,
ꞌlige anele:
―Mué Waꞌlula,
neka ꞌla bijchigi alué raꞌíchali napurigá mué aniá aní.
Alué rioka asíriga ꞌla niraga etele alué Esusi.
ꞌLiko anile alué Esusi:
―Neka jena wijchimoba nawákuru gustisia olamia ralámuli.
ꞌLige abiena nawá ne ꞌyomia alué napu tabilé maꞌchílime ju,
ꞌlige alué tabilé maꞌchílime newamia alué napu ꞌla maꞌchílime ju.
Jaré bariseo napu Esusi si napuíka jale akele alanichi alué Esusi.
ꞌLige alué bariseo alieti akisá rukele:
―¿Tachiri raꞌíchali júpeché alué?
¿Ramuéchigó tabilé maꞌchílime niru?
ꞌLiko Esúsika aminabi raꞌíchale regá anigá:
―Tabilé maꞌchílime nísaká ꞌemi,
pecha ꞌemi chojkila nímelikó waꞌlú resí nokágame ka ꞌemi.
ꞌÉmika asíriga ꞌla maꞌchílime kóríguru.
Yeka aniame júkuru ꞌémika ꞌwe aꞌlá námame ko Onorúgame raꞌichálila,
iligá ꞌémika tabilé sébali olame júkuru napurigá nulá Onorúgame,
alekeri ꞌwe chojkila ju ꞌemi.